FOTO KONKURS 
za učešće na grupnoj izložbi koncertnih fotografija „KLEČEĆI KADAR“ 
Rok za prijavu – do 5. aprila!

U toku je foto konkurs za učešće na grupnoj izložbi koncertnih fotografija „Klečeći kadar“, koja će biti održana u galerijskom prostoru RTS Kluba, u zgradi Radio Beograda, od 15. do 28. aprila 2026. godine.
[bookmark: _GoBack]Udruženje Modernator poziva profesionalne fotografe i fotografkinje, studente ali i zaljubljenike u medij fotografije da svojim najboljim kadrovima sa festivala, koncerata i muzičkih performansa – od rokenrola do nastupa DJ-eva – postanu deo izložbe koja slavi energiju muzike i umetnost fotografskog pogleda. 
Koncertna fotografija razvijala se paralelno sa pojavom popularne muzike 20. veka, balansirajući između dokumenta i autorske interpretacije, beležeći ne samo spektakl već i efemerne, intimne trenutke koji čine srž živog nastupa. Njena dokumentarna vrednost je osobena i značajna – ona je svedok vremena i specifičnog dela kulturne scene, te tumač delovanja njenih aktera, ali i važan deo vizuelnog identiteta muzičkih događaja i izvođača. U prostoru između bine i publike – tamo gde se susreću zvuk, svetlo, pokret i emocija, često iz klečeće perspektive, nastaju fotografije koje hvataju energiju trenutka i pretvaraju prolazni događaj u trajni vizuelni zapis. Zbog toga koncertna fotografija predstavlja jednu od najizazovnijih fotografskih disciplina. 
Izložba „Klečeći kadar“ posvećena je svim koncertnim fotografima; nevidljivim subjektima i živim svedocima muzičkih događaja, onima koji sa prve linije beleže puls savremene muzičke scene, odjeke aktuelne kulture, društva i duha vremena... 
Na izložbi će, pored autora fotografija pristiglih sa konkursa, svoje radove izložiti Imre Sabo, Brajan Rašić, El Gvojos, Anamarija Vartabedijan, Igor Čoko, Igor Mandić i druga brojna poznata imena koncertne fotografije kod nas.
Prijave se šalju na email adresu modernatornvo@gmail.com najkasnije do 5. aprila u 15h:
- maksimalno 2 fotografije po autoru (digitalni format: JPG ili PNG, 300 dpi)
- kratko obrazloženje radova (nije obavezno)
- kratka biografija (CV) sa obaveznim podacima: godina rođenja, mesto stanovanja, email, kontakt telefon. 
O izboru radova odlučuje stručni žiri u sastavu: El Gvojos, Vera Miljković, Jelena Balević

Autorke izložbe: Jelena Balević, Danica Trajković 
Fotografija vizuelnog identiteta: Darija Dželetović 
Produkcija: Modernator 
Prijatelji izložbe: ULUPUDS, RTS Klub, Headliner.rs

